Nå får endelig USA ny ambassadør til Norge

Det amerikanske senatet har godkjent Sam Heins som ny ambassadør til Norge.

12. feb. 2016 18:25 Sist oppdatert 10. mars 2016

Etter at Barry B. White forlot Norge i 2013 etter fire år som USAs ambassadør i Oslo, har ingen erstatter kommet på plass.

Han ble ikke godkjent:

Les også George Tsunis blir ikke USAs neste ambassadør til Norge likevel

President Barack Obama nominerte først forretningsmannen George Tsunis som ny ambassadør, men han forsvant ut av bildet etter en heller pinlig høring i Senatets utenrikskomité der Tsunis avslørte minimale kunnskaper om Norge.

Menneskerettsadvokat

Fredag ble endelig Obamas neste kandidat, Sam Heins (72), godkjent av Senatet, skriver Star Tribune.

Heins er menneskerettsadvokat fra Minnesota, kjent for å være en av delstatene der etterkommere av norske innvandrere står sterkest.

Heins jobber som advokat og har også grunnlagt advokatforeningen Minnesota Advocates for Human Rights. Han har også grunnlagt et senter for torturofre.

«Det er gledelig at senatet i USA har godkjent nominasjonen av Sam Heins som ny amerikansk ambassadør til Norge, velkommen til Oslo», skriver utenriksminister Børge Brende på Twitter.

Nominert i mai 2015

Heins ble nominert til ambassdørjobben av president Obama i mai 2015. Siden da har det pågått en strid om utnevnelsen mellom demokrater og republikanere i Senatet, som skal godkjenne presidentens nominasjoner av, blant andre, ambassadører.

Sendte brev til Obama:

Les også Fabian Stang vil be Obama sende proff ambassadør

Med nominasjonen av Heins fortsatte Obama den amerikanske tradisjonen med å gi ambassadørposter til personer som har donert penger til den enhver tid sittende presidenten.

Samlet inn penger til Obama

I likhet med Tsunis samlet Heins inn betydelige beløp til Obamas valgkamp i 2012, ifølge Minnesota Public Radio. Sammen med sin kone samlet Heins inn over 1 million dollar.

Da Heins overfor en underkomité i Senatet i fjor begrunnet hvorfor nettopp han burde få stillingen i Norge, la han vekt på USAs forhold til Norge.

– Norge har en unik plass i verden, og forholdet til USA er av enorm verdi og betydning. Jeg vil gjøre alt for å styrke vårt betydningsfulle forhold. Vi fra Minnesota er glade for å tenke på oss selv som æresnordmenn, sa han til komiteen, ifølge Minnesota-avisa Star Tribune.

Avisen Minnesota Post skriver at den forsinkede utnevnelsen har vært en internasjonal pinlighet for USA.

Det er foreløpig ikke kjent når Heins ankommer Norge.